ย้ำทุกหน่วยงานที่เกี่ยวข้อง คุมเข้มเฝ้าระวังขนยาเสพติดล็อตใหญ่เข้าไทยช่วงสงกรานต์
พลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า  พลเอก ประวิตร วงษ์สุวรรณ รองนายกรัฐมนตรี ขอบคุณการทำงานของทหาร ตำรวจและฝ่ายปกครอง รวมทั้งสำนักงานคณะกรรมการป้องกันและปราบปรามยาเสพติด (ป.ป.ส.) และสำนักงานป้องกันและปราบปรามการฟอกเงิน( ปปง. ) ที่ร่วมกันสกัดกั้นและกวาดล้างยาเสพติดในพื้นที่ชายแดนและพื้นที่ชั้นในอย่างต่อเนื่อง โดยรอบเดือนกุมภาพันธ์ 2564 จับกุมผู้ต้องหา 19,228 คน ยาบ้า 23,818,427 เม็ด ยาไอซ์ 51.91 กิโลกรัม และยังจับยึดยาเสพติดล็อตใหญ่ได้ต่อเนื่องในเดือนมีนาคมที่ผ่านมา ซึ่งสถานการณ์ยาเสพติดปัจจุบันยังมีความพยายามลักลอบนำเข้าผ่านชายแดนภาคเหนือ ภาคอีสานตอนบนและภาคตะวันตก โดยยาบ้ายังมีปริมาณเกินความต้องการในประเทศและมีผลให้ราคาลดลง สำหรับยาไอซ์ ยังใช้ไทยเป็นเส้นทางผ่านส่งออกไปประเทศที่ 3 ผ่านทางภาคใต้ พลเอก ประวิตร จึงย้ำปีนี้ขอให้ติดตาม ขบวนการเครือข่ายยาเสพติดข้ามชาติและเครือข่ายให้ขยายผลเชื่อมโยงเส้นทางการเงินและให้น้ำหนักกับการตามยึดทรัพย์เครือข่าย ทั้งรายใหญ่และรายย่อยระดับพื้นที่ในทุกจังหวัดให้มากขึ้น พร้อมให้ฝ่ายปกครองระดับจังหวัด เร่งตัดวงจรนำผู้เสพติดเข้ารับการบำบัดรักษาและพิสูจน์ทราบเบาะแสจากประชาชน นำสู่การขยายผลเปิดปฏิบัติการ กวาดล้างจับกุมยาเสพติดและอาวุธสงครามร่วมกับตำรวจในทุกชุมชนเพ่งเล็ง โดยเฉพาะพื้นที่เปราะบางรอบสถานศึกษาพลเอก ประวิตร ยังได้กำชับช่วงหยุดยาวสงกรานต์ ให้ทุกหน่วยงานเพิ่มความเข้มข้นงานข่าวเน้นการปฏิบัติของจุดตรวจ-จุดสกัดตามเส้นทางหลักและรอง ติดตามและสุ่มตรวจการเคลื่อนย้ายยาเสพติดล๊อตใหญ่เข้าและออกประเทศ ควบคู่กับการอำนวยความสะดวกประชาชนเดินทางกลับภูมิลำเนาและท่องเที่ยวในห้วงเวลาดังกล่าว พร้อมย้ำไม่ละเว้นหากมีข้าราชการเข้าไปเกี่ยวข้อง